RESOLUCIÓN do 25 de maio de 2005 pola que se convocan unhas xornadas sobre eficiencia enerxética e urbanismo.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 01/06/2005

Dentro do plan de actividades da Escola Galega de Administración Pública para o 2005, e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócanse, en colaboración coa Revista de Derecho Urbanístico y Medio Ambiente, unhas xornadas sobre eficienca enerxética e urbanismo, conforme as seguintes bases:
1. Obxectivos.
Efectuar unha análise das cuestións máis destacadas relacionadas coa implantación crecente de parques eólicos, sobre todo despois da aprobación do Decreto 302/2001 e das ordes que o desenvolven. Debido á transcendencia da instalación de parques eólicos, o estudo das cuestións derivadas afróntase desde unha perspectiva multidisciplinar, que abrangue desde a estritamente enerxética a outras puramente ambientais e urbanísticas.
2. Contido.
Trataranse estes temas:
-O réxime xurídico da enerxía eólica. Perspectiva comparada á vista da normativa das distintas comunidades autónomas.
-A enerxía eólica en Galicia. A planificación do planeamento da enerxía eólica: o Plan Eólico de Galicia. Os plans eólicos empresariais.
-O réxime xurídico específico dos parques eólicos singulares.
-Autorizacións administrativas das instalacións dos parques eólicos. Tramitación e xestión ambiental de parques eólicos.
-As instalacións de enerxía renovable desde a perspectiva urbanística e da ordenación do territorio.
-Parques eólicos, tributación e facenda local.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: as xornadas convocadas desenvolveranse no salón de actos do edificio administrativo da Xunta de Galicia en Vigo, sito na praza da Estrela-Concepción Arenal nº 8, da citada cidade, os días 21 e 22 de xuño de 2005.
5. Inscrición.
-Prazo: remata o venres 17 de xuño de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, Polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscricións fóra de prazo: só se admitirán de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 20 de xuño, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puideren xurdir no desenvolvemento das xornadas, así como a de cancelalas se o escaso número de solicitudes non xustificar a súa realización.
7. Certificación de asistencia.
Entregaráselles, ao remate das xornadas, a aquelas persoas inscritas que concorresen asiduamente a elas, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 25 de maio de 2005.
Domingo Bello Janeiro
Director da Escola Galega de Administración
Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA